Roepingsondag 2017 | Vocations Sunday 2017 Bisdom Oudtshoorn | Diocese of Oudtshoorn
Oudtshoorn, April 2017
Pastorale Brief oor Roepinge 2017
Vocations Pastoral Letter 2017
Liewe Susters en Broers in die Verrese Here,
Vir vanjaar se Wêreld Biddag vir Roepinge vra pous Franciscus ons om sendelinge te word. "Alle Christene word daartoe geroep om sendelinge van die Evangelie te word!" Hy sê verder dat ons Christelike verbintenis tot sending nie 'n las is wat by ons geloof gevoeg word nie. Die Doop maak van elke Christen 'n "Christoforus, 'n draer van Christus na sy broers en susters toe." By die beëindiging van die Heilige Mis stuur die priester ons weg met dié woorde: Gaan in vrede en verheerlik die Here met u lewe. Dit is wat dit beteken om gestuur te wees, om op sending te gaan.
Die pous sê daar is drie dinge omtrent sending wat 'n mens in gedagte moet hou. Eerstens is Jesus deur die Heilige Gees gesalf en toe uitgestuur. Dit is liefde vir Jesus wat die Christen, wat ook gesalf is, aanvuur om aktief deel te neem aan Christus se sending. Net soos Christus, word elkeen van ons uitgestuur. As ons Hom liefhet, aanvaar ons sy sending blymoedig.
Tweedens sal Christus elke tree van die pad by ons wees. Christus sal ons te hulp snel net soos Hy die dissipels op pad na Emmaus bygestaan het in al ons oomblikke van vertwyfeling, swakheid en hulpeloosheid.
En derdens sal God ons ondersteun met sy onvermoeibare innerlike krag wanneer ons as sy sendelinge die Evangelie verkondig, maak nie saak hoe klein, ongesiens of onbeduidend dit mag voorkom nie.
In die Bisdom Oudtshoorn sien ons die vrug van die sending aktiwiteite in ons kinders en die jeug wat die jeugkampe bywoon. Hulle is bereid om die ekstra myl af te lê deur hul studie van die liturgie en die aanleer van 'n musiek instrument.
Nog 'n voorbeeld van sendelinge in aksie is diegene op die Bisdomlike Kategese span en die kategete in ons parogies. Hulle reik uit na almal in ons bisdom en bied opleiding en geestelike ontwikkeling aan ons kategete.
Die kore en musiekgroepe in ons verskillende parogies, met hul liefde vir die gewyde musiek en sang besiel ons liturgieë en weet hoe om ons in tye van smart by te staan en help ons om met vreugde die geheimenisse van ons geloof te vier. Deur hul bediening word die kerk op aarde en in die hemel in sang en lofprysing verenig.
Hierdie is maar drie voorbeelde van sending aktiwiteite in ons Bisdom. Ons moet onsself egter ook afvra: Het ons dieselfde sin vir sending as dit kom om God te vra vir priesterlike en religieuse roepinge en om onsself te gee aan dié sendingtaak? Ons Bisdom het net een seminaris! En dan het die Oratorium ook een. Beteken dit dat die harte van die gedooptes in ons Bisdom geslote is vir die Here se roepstem?
Ek vra dat alle gedooptes in ons Bisdom dié kwessie vir die jaar wat voorlê sal opneem en vir roepinge sal bid. Bid tuis in die hart van die gesin, bid in die groepe waaraan u behoort, bid in die parogie vir roepinge. Bid dat God ons harte sal aanraak om net so vrygewig soos Maria, ons Moeder te wees, "laat dit met my gaan volgens u woord."
Die uwe in Christus se sending.